ΚΟΙΝΩΝΙΑ

Ο βουλευτής της Νέας Δημοκρατίας, Χριστόδουλος Στεφανάδης, περιέγραψε την κατάσταση που επικρατεί με τις αφίξεις προσφύγων και μεταναστών στη Σάμο, την οποία χαρακτήρισε τραγική.

Μιλώντας στον ραδιοφωνικό σταθμό ΘΕΜΑ 104,6, ο κ. Στεφανάδης ανέφερε ότι «στο Βαθύ η αναλογία πληθυσμού έχει ξεπεράσει το 1 προς 1. Οι κάτοικοι είναι 6.000 τώρα τον χειμώνα και οι μετανάστες είναι περισσότεροι από 7.000. Μόνο τις τελευταίες 4 ημέρες αποβιβάστηκαν στη Σάμο από τα τουρκικά παράλια πάνω από 500 άνθρωποι».

Περιγράφοντας τι συμβαίνει στο κέντρο υποδοχής και ταυτοποίησης είπε ότι «γύρω-γύρω έχει γεμίσει το δασύλλιο με πρόχειρες σκηνές και οι άνθρωποι αυτοί μαζεύουν παλέτες και ξύλα από το Βαθύ για να ζεσταθούν».

Ο βουλευτής της ΝΔ, ερωτηθείς για το τι θα μπορούσε να γίνει, είπε ότι «το ιδανικό θα ήταν η Τουρκία να συνεργαστεί. Δυστυχώς είμαστε όμηροι της πολιτικής εκβιασμού του προέδρου της Τουρκίας προς τη Δύση» και πρόσθεσε ότι «η Ελλάδα έμεινε μόνη της για να διαχειριστεί το ζήτημα».

Σύμφωνα με τον κ. Στεφανάδη, αυτό πρέπει να γίνει είναι «ως χώρα και όχι τα νησιά να σηκώσουν όλα το βάρος μετά την πολιτική αστοχία των προηγούμενων ετών».